KIBATULU SAMANU
Kuebhi Kuala Athu Afú?
Ihi ibhita n’etu kioso ki tu fuá?
Tuene mu fuá mukonda diahi?
Mukonda diahi ki tu tululukisa kuijiia o kidi kia lungu ni kufuá?
ÍII O IBHUIDISU iene mu di bhanga athu mu jimidi ja mivu. Íii o ibhuidisu ia beta-kota. Kuoso-kuoso ku tua tungila, o itambuijilu íii ia tu tokala.
2 Mu kibatulu kia bhiti, tua tange kuma o sata ia Jezú Kristu ia jikula o njila phala o muenhu ua kalelaku. Tua di longo ué kuma o Bibidia i tanga kuila, “Ki ku kala dingi kùfua.” (Dijingunuinu 21:4) Kienhiki, etu enioso tuene mufuá hanji. O Sobha ia unjimu Solomá uambe kuma, “Ió oso ala ni muenhu ejiia kuila a-nda kúfua.” (Ndongixi 9:5) Tuene mu bhanga ioso phala tu kale ku muenhu mu thembu ia soko. Kienhiki, tuene mu dibhula hanji se ihi i bhita ni etu kioso ki tu fuá.
3 Kioso kifuá o muthu u tua zolo, tu kala ni mukondo. Nange tu dibhula: ‘Ihi ia mu bhita ni muéne? Muéne ua mu tala hadi? Ua mu tu mona? Tu tena ku mu kuatekesa? O kuila saí kizuua tua-nda ku mu mona dingi?’ O jingeleja ku mundu a tambuijila o ibhuidisu íii mu ukexilu uéngi. A mukuá a longa kuma se eie u muthu uambote ua-ndaia ku diulu, maji se eie u muthu ua iibha ua-ndaia bhu kididi kia túbhia. O jingeleja ja mukuá a longa kuma mu kufuá athu a kituka jinzumbi phala ku kala ni jikuku jâ. A mukuá ué, a longa kuma athu a mu fuá, aia ku mundu uéngi phala ku a fundisa, anga a kala ni mikutu iéngi, mba a a vuala dingi.
4 O ilongesu ioso íii ia jingeleja, iala ni ndunge imoxi ngó—kuma saí kima ku mukutu uetu ki kala ni muenhu kioso kiafuá o muthu. Kála kiexile mu longa o jingeleja m’ukulu ni lelu, kuma ku’alunga, tu tena ku mona, kuívua ni ku banza. Kiebhi kiki ki tena ku bhita? Ioso ku mukutu uetu ni ibanzelu ietu iene mu kalakala kumoxi ni uongo uetu. Kioso ki tu fuá, o ibanzelu ni kilunji kietu ni ima ia kamúkua ku mukutu uetu, ki u kalakala ubheka uâ mu ididi ioso-ioso. Ku’alunga o uongo ki u kalakala dingi.
MU KIDI IHI I BHITA KU’ALUNGA?
5 Ioso i bhita ku’alunga, ki ki kutu phala Jihova o Mubhangi ua uongo. Muéne uejiia o kidi, mu Dízui diê o Bibidia, muéne u jimbulula o ukexilu ua ió afú. O ilongesu ia kidi ienii: O muthu kioso kia fuá, ka kala dingi ku muenhu. Mukonda o kufuá o ku kamba o muenhu. O afú ka mono dingi, kévu dingi, ka banze dingi. Ki tuala ni kima ki tunda ku mukutu uetu kioso ki tu fuá. Etu ki tuala ni muenhu mba nzumbi kioso ki tu fuá.*
6 Kioso Salomá kia zubha kuzuela kuila athu ala ku muenhu ejiia kuma saí kizuua a-nda fuá, muéne ua soneka: “Maji o ió afú kiá k’ejiia dingi kima kioso-kioso.” Muéne ua lombolola o kidi kiki, kioso kiambe kuma, athu afú kiá k’ejiia dingi kima kioso-kioso; “kana-mu dingi kikalakalu, mba ufunu, mba uhete, mba kuijiia kuoso-kuoso mu [mbila].” (Ndongixi 9:5, 6, 10) Kiene kimoxi ué, o divulu dia Jisálamu 146:4, dizuela kuma kioso o muthu kiafuá “o ilunji ié ioso ia di boto.” Kioso ki tu fúa ki tu kala dingi ku muenhu. O muenhu uetu ua difuangana kála mulengu ua nvela. Kioso o mulengu ki ujima, uene ki u ie bhu kididi kioso-kioso. Maji ujimuka ngó.
IHI IA ZUELA JEZÚ IA LUNGU NI KUFUÁ
7 Jezú Kristu ua zuela ia lungu ni ukexilu ua athu afú. Kiki kia bhitile kioso kiafú Lázalu o diiala diejidile kiambote. Jezú uambela o maxibulu mê: “Kamba dietu Lázalu uaii ku kilu.” O maxibulu a banzele kuma Jezú, ua mesenene ku zuela kuila Lázalu ua zeka mu ukexilu ua ku nhoha, mukonda dia uhaxi phala ku disanza. Ene a di nganele. Jezú ua jimbulula: “Lázalu, uáfu.” (Nzuá 11:11-14) Tala kuma Jezú ua sokesa o kufuá kála kilu. Lázalu ka kexile ku diulu mba bhu kididi kia túbhia. Muéne ka disangele ni ji-anju mba ni jikuku jê. Lázalu ka kexile ni mukutu uéngi kioso kiafú. Muéne ua zeka mu kufuá, mu kilu kionene sé nzoji. O ibatulu ia mukuá ia Bibidia i sokesa ué o kufuá kála o kilu. Mu kifika, kioso o dixibulu Xitevá a mu bundu ni matadi katé kiafú, o Bibidia i zuela kuma muéne ua ‘zeka mu kufuá.’ (Ikalakalu 7:60) O poxolo Phaulu ua soneka ué, ia lungu ni athu mu izuua iê, akexile mu kilu kia kufuá.—1 Kolindo 15:6.
8 O kuila iexile o vondadi ia Nzambi kuila athu a fuá? Kana! Jihova ua bhange o muthu phala ku kala mu ixi katé ku hádia. Kála ki tua di longo kiá mu dimatekenu dia divulu didi, Nzambi ua tula o dikaza dia dianga mu palaízu ia iuka. Muéne ua a zediuisa ni sauidi ia iuka. Jihova ua mesenene ngó o mbote iâ. O kuila o jitata ja jihenda ji mesena kuma an’ê a tala o hadi ia ku kuka ni ia ku fuá? Mu kidi, kana! Jihova ua zolo an’ê, iu ua mesena kuila en’ê a kala ni kisangusangu mu ixi katé ku hádia. Ia lungu ni athu, o Bibidia izuela: ‘Jihova ua te o muenhu ua kalelaku mu muxima uâ.’ (Ndongixi 3:11) Nzambi ua tu bhange ni vondadi ia ku kala ku muenhu katé ku hádia. Muéne ua jikula o njila phala o vondadi íii i dikumbidila.
ATHU ENE MU FUÁ MUKONDA DIAHI
9 Mukonda diahi-phe athu a fuá? Phala kuijiia o kitambuijilu, tua tokala ku di longa ihi ia bhiti kioso ki kua kexile ngó o diiala ni muhatu umoxi mu ixi. O Bibidia ijimbulula: “Jihova Nzambi anga u sabhukisa mu mavu mbutu ioso ia mixi ia uabha ku mesu, ia uabha ue ku i dia.” (Dimatekenu 2:9) Maji mua kexile kima, ene ka tokalele ku ki bhanga. Jihova uambela Adá: “Ku mixi ioso mu díbhia u die-ku kioso ki ua mesena; maji ku muxi-phe ua kuijiia kiauabha ni kiaiibha kana kudia-ku; mukonda o kizuua ki ua kà dia-ku, ijiia na-kiu kuma ua kà fua muene.” (Dimatekenu 2:16, 17) O kitumu kiki ki kia bhonzele ku ki belesela. Mukonda kua kexile mixi ia mukuá i bhana ibundu ia tokalele kudia Adá ni Eva. Maji a bhele kithangana kia kuidikisa o kisakidilu kua Io ua a bhana ioso ia kexile na-iu, katé muene ni muenhu ua iuka. Mu ku belesela kuâ, eji kuidikisa ué o ku xila kuâ, ku ungana ua Tata iâ ia diulu, ni kulondekesa kuila a zolele o milongi iê ia uabha.
10 Kienhiki, o dikaza dia dianga a solo ku bhukumukina Jihova. Mu kaxi ka nhoka, Satanaji uebhula Eva: “Kifua Nzambi ua mi kidika kudia ku mixi ioso ia díbhia?” Eva uambe kana: “Ku ibundu ia mixi ioso mu díbhia tudietu; maji muxi ngó umoxi uala mu kaxi ka díbhia, uene ua tu kidika kudia ibundu iê; kuma Nzambi uambe, uixi: ‘Kana kudia-ku, mba kukuata-ku ngó, phala ki mu fue.’ ”—Dimatekenu 3:1-3.
11 Satanaji uambe, “Makutu, ki mua-nda kufua. Mukonda Nzambi ua k’ijiia kuma kizuua ki mu dia-ku, mua-nda kutona mesu, mu sokela ni Nzambi, mu ijiia kia uabha ni kia iibha.” (Dimatekenu 3:4, 5) Satanaji ua mesene ku bhangesa Eva kuxikina kuma, muéne ueji nganhala se ua dile o kibundu kia a kidika. Kála kia mu zuelele, muéne ueji tena ku sola o kima kia uabha ni kia iibha; muéne ueji bhanga ioso ia mesena. Satanaji uambe ué kuma Jihova ua tange makutu ia lungu ni kudia o kibundu. Eva uévu Satanaji. Kienhiki, muéne ua katula o kibundu iu ua udi. Muéne ua bhana ué muadi uê, iu ua udi ué. Ene ka ki bhange sé ku kijiia. Ene a kijidile kuma akexile mu bhanga kima ki kia tokalele ku ki bhanga phala Nzambi. Mukonda dia kudia o kibundu, ene a bhukumukine mu vondadi iâ, o kitumu kia a bhele. Ene a bhukumukina Tata iâ ia diulu ni ungana uê. Ki kua kexile muloloki, mukonda dia ku bhukumukina o Mubhangi uâ!
12 Phala kuidikisa: Kiebhi ki ueji divua se o mona u ua mu sase ni henda ioso, u ku bhukumukina kalé ni henda? Kiki, kieji ku bhekela malamba avulu. Xinganeka ngó, kiebhi kia divuile Jihova kioso Adá ni Eva kia solo o njila iâ, mu bhana o dikunda kua muéne.
13 Ki bhua kexile kima kieji bhangesa Jihova kuehela Adá ni Eva ku kala ni muenhu katé ku hádia. Ene afú, kála kia a zuelele Nzambi. Adá ni Eva kene dingi ku muenhu. Ene kai ku diulu. Tuejiia kiki, mukonda dia kibhuidisu kia bhangele Jihova kua Adá, kioso kia mu bhukumukina. Nzambi uixi: “Katé ki ua kà vutuka ku mavu; mukonda kuene ku ua tundile; kuma eie uala u mavu, ku mavu kuene ku ua kà vutukila.” (Dimatekenu 3:19) Nzambi ua bhange Adá ni fufutila ia mavu. (Dimatekenu 2:7) Ande dia kiki, Adá ka kexile muthu. Kienhiki, kioso Jihova kiambe kuma Adá ueji vutuka ku mavu, mu kidi Muéne uakexile mu zuela kuma Adá ueji vutuka kála kia kexile ande dia ku mu bhanga. Adá ueji kala sé muenhu, kála o mavu a mu bhangele na-iu.
14 Adá ni Eva eji kala ku muenhu katé ni lelu, maji ene afú mukonda dia ku bhukumukina Nzambi, kienhiki a te kituxi. O kikuma ki tu bhangesa ku tá o kituxi mba o kufuá o kituxi kia Adá kia lundula o muiji ué uoso. (Loma 5:12) O kituxi kiki kia difuangana kála uhaxi u tua lundula, kuma ki bhuala muthu u tena ku u lenga. O kima kiki ki bhekela o kufuá, kála kio bhubhidile. O kufuá nguma, ki dikamba kana. (1 Kolindo 15:26) Tua tokala ku sakidila Jihova, mu ku bhana o kukula, phala ku tu bhulula ku nguma íii!
O KUIJIIA O KIDI KIA LUNGU NI KUFUA KI TU KUATEKESA
15 Ioso i longa o Bibidia ia lungu ni ukexilu ua kufuá, i tu tululukisa. Kála ki tuejiia kiá, athu afú ka tena dingi ku kala ni ndolo, mba mukondo. Ki bhuala kima ki tu bhangesa ku kala ni uôma uâ, ene ka tena ku tu bhanga kiaiibha. Ene ka tena ku tambula o kikuatekesu kietu, ene ué ka tena ku tu kuatekesa. Etu ki tu tena ku zuela nau, ene ka tena kuzuela ni etu. Atuameni a jingeleja a longa mu makutu mâ kuma, ene a tena ku kuatekesa athu afú, kienhiki athu a xikina ku atuameni iâ, ene mu futa kitadi phala na zuelela bhu kididi kiâ. Maji kuijiia o kidi ki tu kuatekesa phala ka tu nganale ku ilongesu íii ia makutu.
16 O kuila o ilongesu ia ngeleja iê iala kumoxi ni ilongesu ia Bibidia ia lungu ni athu afú? O ilongesu ia jingeleja javulu ki iala kumoxi ni ilongesu ia Bibidia. Mukonda diahi? Mukonda o ilongesu iâ, i tunda kua Satanaji. Muéne u longesa o jingeleja ja makutu phala ku bhangesa athu kuxikina kuila, kioso kifuá o muthu, muéne u kala ni muenhu mu nzumbi. O makutu a Satanaji i bhangesa athu ku sondoloka ku mbandu ia Jihova Nzambi. Kiebhi-phe?
17 Kála ki tua di longo kiá ku dimatekenu, jingeleja ja kamúkua ji longa kuma se o muthu ua iibha, kioso kia fuá, muéne uia mu kididi kia túbhia tua mu zukuta. O ilongesu íii ki i bhana kijingu kua Nzambi. Jihova, o Nzambi ia henda ka bhangesa athu ku tala o hadi íii. (1 Nzuá 4:8) Ihi i u banza ia lungu ni muthu, phala kubazela o mon’ê ua mu xibhakela u mu tá o lukuaku mu túbhia? Ueji xila o muthu iú? Ueji kala ni vondadi ia ku muijiia? Kana! Mu kidi, ueji mu mona kála muthu ua iibha. Kienhiki-phe, Satanaji ua mesena ku tu xikinisa kuma Jihova u zukutisa athu mu túbhia katé ku hádia!
18 Satanaji u bhangesa ué o jingeleja ku longa kuma kioso athu kia fuá a bhiluka jinzumbi, ji tua tokala ku xila ni ku a bhana ujitu. A longa ué kuma o jinzumbi jiji, ji tena ku kala makamba a nguzu mba jinguma. Athu avulu a xikina o makutu enhá. Ene ala ni uôma ua jinzumbi, ni a a bhana kijingu ni ubhezelu. O Bibidia i longa kuma athu afú ala kála a mu zeka, kienhiki, tua tokala kubheza ngó o Nzambi ia kidi, Jihova, o Mubhangi uetu.—Dijingunuinu 4:11.
19 O kuijiia o kidi kia lungu ni athu afú, ki ku fikidila ku ilongesu ia makutu ia jingeleja. I ku kuatekesa ué o kuijiia o ilongesu ia kamúkua ia Bibidia. Mu kifika, kioso ki uijiia kuila o athu afú kai ku diulu, o kikanenu kia ku kala ni muenhu ua kalelaku mu palaízu mu ixi, ki beta ku kala kidi phala eie.
20 M’ukulu, o diiala dia iuka Jobe uebhula kiki: “Muthu n’a fu, mbé ua kà kala dingi ni muenhu?” (Jobe 14:14) O muthu uafú u tena dingi ku vutuka ku muenhu? Ioso i longa o Bibidia ia lungu ni kufuá ki tu tululukisa, kála kia-nda londekesa o kibatulu ku pholo.
IHI I LONGA O BIBIDIA
- Athu afú ka tena dingi ku mona, kuívua mba ku banza.—Ndongixi 9:5.
- Athu afú a mu nhoha; ene ka mu tala dingi hadi.—Nzuá 11:11
- Etu tuene mu fuá mukonda tua lundula o kituxi kia Adá.—Loma 5:12.
* Phala ku dilonga dingi ia lungu ni izuelu “muenhu” mba “nzumbi,” nga ku dióndo, tanga o Kibandekesu.
Ibhuidisu
1-3. Ibhuidisu iahi ia bhanga athu ia lungu ni kufuá, ni itambuijilu iahi i bhana o jingeleja?
4. Ndunge imoxi iahi iala na-iu o jingeleja ia lungu ni kufuá?
5, 6. Ihi i longa o Bibidia ia lungu ni ukexilu ua athu afú?
7. Jezú ua sokesa o kufuá ni ihi?
8. Kiebhi ki tuejiia kuma Nzambi ka mesenene kuila athu a fuá?
9. Kitumu kiahi kia bhana Jihova kua Adá, ni mukonda diahi o kitumu kiki ki kia bhonzele ku ki belesela?
10, 11. (a) Ihi ia bhangesa o dikaza dia dianga ku bhukumukina Nzambi? (b) Mukonda diahi o ku bhukumuka kua Adá ni Eva kuexile maka onene?
12. Ihi i tena ku tu kuatekesa kuijiia kiebhi Jihova kia divuile, kioso Adá ni Eva kia solele o njila iâ?
13. Ihi iambele Jihova ieji bhita ni Adá kioso kieji fuá, ni ihi íii ilombolola?
14. Mukonda diahi tuene mu fuá?
15. Mukonda diahi i tu tululukisa kuijiia o kidi kia lungu ni afú?
16. Nanhi uene mu bhana o ndunge ku ilongesu ia jingeleja, ni kiebhi kia ki bhanga?
17. Mukonda diahi o ilongesu ia lungu ni ku zukutisa athu mu túbhia ki i bhana kijingu kua Jihova?
18. Kuebhi kua tundu o ilongesu ia jingeleja ja makutu ia kubheza athu afú?
19. O kuijiia o kidi kia lungu ni kufuá, ki tu kuatekesa kuijiia o ilongesu iebhi ia Bibidia?
20. Kibhuidisu kiahi ki tua-nda di longa mu kibatulu ku pholo?
kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn